《曾谹父招客盛夏转凉》
宋代·王洋

火云烈烈烧尘土，八月炎风正三鼓。
使君传教招近局，雨打红尘风起舞。
人言神物戏悭人，长为微情爱三暑。
晴时得雨静招风，若饮清凉汗如雨。
了知人意通三界，达士挥金天不怪。
今朝宾客杂邹枚，想有笔端风雨快。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。